**Turan** var i etruskisk mytologi gudinnen for kjærlighet og vitalitet, og hun var beskytter av byen Volci. I kunsten blir hun som regel avbildet som en ung pike med vinger. Hun ble sett på som tilsvarende og likeverdig til romerske Venus og greske Afrodite.

Ikonografi en
-------------

Turan opptrer på billedutsmykningen av etruskiske bronsespeil. Hun er rikt kledd og med smykker i tidlige framstillinger, men opptrer naken under innflytelsen fra gresk kunst og mytologi på 200- og 100-tallet f.Kr. Hun er satt sammen med sin unge elsker Atunis (Adonis) og figurerer i den mytologiske episoden Paris' dom.

Festningen dell'Abbadia og broen i byen Volci som den etruskiske kjærlighetsgudinnen Turan var beskytter av.
Hun ble vanligvis knyttet til fugler som la egg, slike som duer, gjess og framfor alt svanen, *tusna*, «Turans svane». Hennes følge av guder og gudinner ble kalt for *lasas*. Turan kan som guddom ha vært meget gammel, men hennes navn opptrer ikke på bronsefiguren *Piacenzas lever* eller ikke i Martianus Capellas liste over etruskiske guddommer. Navnet på den etruskiske måneden for juli var oppkalt etter henne, skjønt vi har kun det latinske navnet for den, *Traneus*.

Turan hadde en helligdom i Gravisca, havnen for den etruskiske byen Tarquinia, og som var preget av gresk innflytelse. Her har det blitt avdekket votivgaver med inskripsjoner med hennes navn. En inskripsjon kaller henne for *Turan ati*, «Mor Turan». Den har blitt tolket som å knytte henne til *Venus Genetrix*, mor av Aineias, stamfar til julo-claudiske dynastiet.

Turan er en av få etruskiske gudinner som har overlevd i folkeminnet i Toscana. Som «Turanna» er hun sagt å være en ånd som representerer kjærlighet og lykke som gir hjelp de som er forelsket.

Navnet
------

Det etruskiske navnet Turan er antatt å være av en førgresk rotordet *Turannos*, «enehersker». således forstått som «herskerinne». En lignende tolkning forslår at navnet er avledet fra det etruskiske verbet *turan*, «å styre». Det gallo-romerske museum i Tongeren, Belgia, i forbindelse med en utstilling om etruskerne i april 2013, hevdet at det etruskiske navnet har betydningen «due», men moderne kunnskapen om etruskisk språk er svært mangelfull.

Referanser
----------

1. ↑  Ramage, N. H. & Ramage, A.: *Roman Art*, Upper Saddle River, 1996: fig. 1.39
2. ↑  Bonfante, Larissa; Swaddling, Judith (2006): *Etruscan Myths (Series The Legendary Past)*, British Museum/University of Texas, s. 76-77ff.
3. ↑  Grummond, Nancy Thomson de (2006): *Etruscan Myth, Sacred History and Legend*, University of Pennsylvania Museum of Archaeology and Anthropology, ISBN 9781931707862, s. 85
4. ↑  Puhvel, Jaan (sommeren 1984): «The Origin of Etruscan tusna ('Swan')» i: *The American Journal of Philology* **105** (2), s. 209-212.
5. ↑  Grummond, Nancy Thomson de (2006): *Etruscan Myth, Sacred History and Legend*, s. 86
6. ↑  Venus i hennes aspekt som Genetrix, «mor»
7. ↑  Bloch, Raymond (1969): *The ancient civilization of the Etruscans (Ancient civilizations)*, Cowles Book Co. s. 153.
8. ↑  «The Etruscans - Una storia particolare» Arkivert 7. mars 2017 hos Wayback Machine. *Gallo-Roman Museum*

Eksterne lenker
---------------

* (en) Turan (dea) – kategori av bilder, video eller lyd på Commons

|  |  |
| --- | --- |
| Oppslagsverk/autoritetsdata | VIAF **·** SUDOC
 |